O‘zbekiston Respublikasi Hukumatining ayrim qarorlariga o‘zgartirish va qo‘shimchalar kiritish to‘g‘risida (O‘zbekiston Respublikasi Prezidentining “Respublikada ko‘kalamzorlashtirish ishlarini jadallashtirish, daraxtlar muhofazasini yanada samarali

O‘zbekiston Respublikasi Prezidentining “Respublikada ko‘kalamzorlashtirish ishlarini jadallashtirish, daraxtlar muhofazasini yanada samarali tashkil etish chora-tadbirlari to‘g‘risida” 2021-yil 30-dekabrdagi PF-46-son Farmoni hamda “Atrof-muhitni muhofaza qilish hamda ekologik nazorat sohasidagi davlat organlari faoliyatini tashkil etish chora-tadbirlari to‘g‘risida” 2021-yil 30-dekabrdagi PQ-76-son qaroriga muvofiq Vazirlar Mahkamasi qaror qiladi: 
 1. O‘zbekiston Respublikasi Hukumatining ayrim qarorlariga ilovaga muvofiq o‘zgartirish va qo‘shimchalar kiritilsin. 
 2. Mazkur qarorning bajarilishini nazorat qilish O‘zbekiston Respublikasi Bosh vazirining birinchi o‘rinbosari A.J. Ramatov va O‘zbekiston Respublikasi Ekologiya va atrof-muhitni muhofaza qilish davlat qo‘mitasi raisi N.N. Oblomuradov zimmasiga yuklansin. 
 1. Vazirlar Mahkamasining 1998-yil 10-martdagi 104-son qarori (O‘zbekiston Respublikasi QT, 1998-y., 3-son, 9-modda) bilan tasdiqlangan O‘zbekiston Respublikasining muhofaza etiladigan tabiiy hududlari davlat kadastrini yuritish tartibi to‘g‘risidagi nizomda:
 a) 11-bandning ikkinchi xatboshisi quyidagi tahrirda bayon etilsin: 
 “tuman (shahar) darajasida — tuman (shahar) ekologiya va atrof-muhitni muhofaza qilish bo‘limi”;
 b) 15-band quyidagi tahrirda bayon etilsin: 
 “15. Tuman darajasida 2-t, 3-t, 4-t, 5-t, 6-t, 7-t shakllar bo‘yicha ma’lumotlar tuman (shahar) ekologiya va atrof-muhitni muhofaza qilish bo‘limlariga (obyekt joylashgan joydagi) muhofaza etiladigan tabiiy hududlar rahbarlari* tomonidan hisobot yilidan keyingi yilning 1-fevraligacha taqdim etiladi. 
 6-t va 7-t shakllari bo‘yicha ma’lumotlar yerlarni hisobga olish hujjatlari asosida tuman (shahar) ekologiya va atrof-muhitni muhofaza qilish bo‘limlari tomonidan tayyorlanadi.
 Tuman (shahar) ekologiya va atrof-muhitni muhofaza qilish bo‘limlari taqdim etilgan ma’lumotlar (hisobotlar)ning to‘g‘riligini aniqlaydilar, tuman (shahar) bo‘yicha muhofaza etiladigan tabiiy hududlar ro‘yxatini tuzadilar (1-t yig‘ma shakl), barcha kadastr materiallarini 1-t, 2-t, 3-t, 4-t, 5-t, 6-t, 7-t shakllar bo‘yicha 1-martgacha tuman hokimliklari bilan kelishadilar va ularning Qoraqalpog‘iston Respublikasi Ekologiya va atrof muhitni muhofaza qilish qo‘mitasi, viloyatlar hamda Toshkent shahar Ekologiya va atrof muhitni muhofaza qilish boshqarmalariga taqdim etadilar”. 
 2. O‘zbekiston Respublikasi Vazirlar Mahkamasining 2017-yil 19-iyundagi 375-son qarori bilan tasdiqlangan Ekologiya, atrof muhitni muhofaza qilish va chiqindilar bilan bog‘liq ishlarni amalga oshirish jamg‘armasi mablag‘larini shakllantirish va ulardan foydalanish tartibi to‘g‘risidagi nizomda: 
 a) 5-banding “b” kichik bandi quyidagi tahrirda bayon etilsin:
 “b) tabiatni muhofaza qilish haqidagi qonun hujjatlari buzilishini aniqlagan ekologiya va atrof muhitni muhofaza qilish davlat inspektorlari va boshqa shaxslarni huquqbuzarlardan Jamg‘armaga undiriladigan jarima va pul mablag‘lari hisobidan mukofotlash”;
 b) 6-band quyidagi tahrirda bayon etilsin:
 “6. Tabiatni muhofaza qilish haqidagi qonun hujjatlari buzilishini aniqlagan ekologiya va atrof muhitni muhofaza qilish davlat inspektorlari va boshqa shaxslarni rag‘batlantirish maqsadida huquqbuzarlardan Jamg‘armaga undiriladigan jarima va pul mablag‘lari hisobidan qonunchilik hujjatlarida belgilangan miqdorlarda pul mukofotlari to‘lanadi”.
 3. Vazirlar Mahkamasining 2018-yil 4-dekabrdagi 983-son qarori bilan tasdiqlangan Yer qa’rini geologik o‘rganish, undan foydalanish va uni muhofaza qilish ustidan davlat nazoratini amalga oshirish tartibi to‘g‘risidagi nizomning 4-bandi quyidagi tahrirda bayon etilsin:
 “4. O‘zbekiston Respublikasi Davlat ekologiya qo‘mitasi, Qoraqalpog‘iston Respublikasi Ekologiya va atrof-muhitni muhofaza qilish qo‘mitasi, viloyatlar va Toshkent shahar ekologiya va atrof-muhitni muhofaza qilish boshqarmalari boshliqlari hamda ularning mutasaddilik qilinadigan yo‘nalishlar bo‘yicha o‘rinbosarlari tegishli ravishda O‘zbekiston Respublikasi Davlat ekologiya qo‘mitasining, Qoraqalpog‘iston Respublikasi Ekologiya va atrof-muhitni muhofaza qilish qo‘mitasining, viloyatlar va Toshkent shahar ekologiya va atrof-muhitni muhofaza qilish boshqarmalarining bosh davlat inspektorlari hisoblanadilar hamda yer qa’rini muhofaza qilish va undan foydalanish, chiqindilar bilan bog‘liq ishlarni amalga oshirish ustidan davlat ekologik nazoratini amalga oshiradilar. 
 O‘zbekiston Respublikasi Davlat ekologiya qo‘mitasining Suv, yer resurslari va yer osti boyliklarini muhofaza qilish boshqarmasi boshlig‘i Davlat ekologiya qo‘mitasi bosh davlat inspektorining o‘rinbosari hisoblanadi hamda yer qa’rini muhofaza qilish va undan foydalanish, chiqindilar bilan bog‘liq ishlarni amalga oshirish ustidan davlat ekologik nazoratini amalga oshiradi. 
 O‘zbekiston Respublikasi Davlat ekologiya qo‘mitasining Suv, yer resurslari va yer osti boyliklarini muhofaza qilish boshqarmasi boshlig‘ining o‘rinbosari va bosh mutaxassislari Davlat ekologiya qo‘mitasining katta davlat inspektorlari hisoblanadilar hamda yer qa’rini muhofaza qilish va undan foydalanish, chiqindilar bilan bog‘liq ishlarni amalga oshirish ustidan davlat ekologik nazoratini amalga oshiradilar. 
 Qoraqalpog‘iston Respublikasi Ekologiya va atrof-muhitni muhofaza qilish qo‘mitasi, viloyatlar va Toshkent shahar ekologiya va atrof-muhitni muhofaza qilish boshqarmalarining Suv, yer resurslari va yer osti boyliklarini muhofaza qilish bo‘limlari boshliqlari tegishli ravishda Qoraqalpog‘iston Respublikasi Ekologiya va atrof-muhitni muhofaza qilish qo‘mitasi, viloyatlar va Toshkent shahar ekologiya va atrof-muhitni muhofaza qilish boshqarmalari bosh davlat inspektorlarining o‘rinbosarlari hisoblanadilar hamda yer qa’rini muhofaza qilish va undan foydalanish, chiqindilar bilan bog‘liq ishlarni amalga oshirish ustidan davlat ekologik nazoratini amalga oshiradilar. 
 Qoraqalpog‘iston Respublikasi Ekologiya va atrof-muhitni muhofaza qilish qo‘mitasi, viloyatlar va Toshkent shahar ekologiya va atrof-muhitni muhofaza qilish boshqarmalarining Suv, yer resurslari va yer osti boyliklarini muhofaza qilish bo‘limlarining bosh va yetakchi mutaxassislari tegishli ravishda Qoraqalpog‘iston Respublikasi Ekologiya va atrof-muhitni muhofaza qilish qo‘mitasi, viloyatlar va Toshkent shahar ekologiya va atrof-muhitni muhofaza qilish boshqarmalarining katta davlat inspektorlari va davlat inspektorlari hisoblanadilar hamda yer qa’rini muhofaza qilish va undan foydalanish, chiqindilar bilan bog‘liq ishlarni amalga oshirish ustidan davlat ekologik nazoratini amalga oshiradilar. 
 Tuman (shahar) ekologiya va atrof-muhitni muhofaza qilish bo‘limi boshliqlari Qoraqalpog‘iston Respublikasi Ekologiya va atrof-muhitni muhofaza qilish qo‘mitasi, viloyatlar va Toshkent shahar ekologiya va atrof-muhitni muhofaza qilish boshqarmalari bosh davlat inspektorlarining o‘rinbosarlari hisoblanadilar hamda tegishli hududlarda yer qa’rini muhofaza qilish va undan foydalanish, chiqindilar bilan bog‘liq ishlarni amalga oshirish ustidan davlat ekologik nazoratini amalga oshiradilar.
 Tuman (shahar) ekologiya va atrof-muhitni muhofaza qilish bo‘limlarining yetakchi mutaxassislari va mutaxassislari (I va II toifali) Qoraqalpog‘iston Respublikasi Ekologiya va atrof-muhitni muhofaza qilish qo‘mitasi, viloyatlar va Toshkent shahar ekologiya va atrof-muhitni muhofaza qilish boshqarmalarining davlat inspektorlari hisoblanadilar hamda yer qa’rini muhofaza qilish va undan foydalanish, chiqindilar bilan bog‘liq ishlarni amalga oshirish ustidan davlat ekologik nazoratini amalga oshiradilar”. 
 4. Vazirlar Mahkamasining 2019-yil 15-yanvardagi 29-son qarori (O‘zbekiston Respublikasi QT, 2019-y., 1-son, 5-modda) bilan tasdiqlangan O‘zbekiston Respublikasi Ekologiya va atrof muhitni muhofaza qilish davlat qo‘mitasi to‘g‘risidagi nizomda:
 a) 9-10-bandlar quyidagi tahrirda bayon etilsin:
 “9. Davlat ekologiya qo‘mitasi tizimiga quyidagilar kiradi: 
 Davlat ekologiya qo‘mitasining markaziy apparati; 
 Qoraqalpog‘iston Respublikasi Ekologiya va atrof muhitni muhofaza qilish qo‘mitasi, viloyatlar va Toshkent shahar Ekologiya va atrof muhitni muhofaza qilish boshqarmalari hamda ularning tuman (shahar) bo‘limlari; 
 Atrof muhitni muhofaza qilish sohasida ixtisoslashtirilgan analitik nazorat markazi; 
 Davlat ekologik ekspertizasi markazi va uning filiallari; 
 Davlat ekologik sertifikatlashtirish va standartlashtirish markazlari va ularning filiallari; 
 Atrof muhitni muhofaza qilish sohasida faoliyat ko‘rsatayotgan xodimlarni qayta tayyorlash va ularning malakasini oshirish markazi; 
 Ekologik axborot, axborot-kommunikatsiya texnologiyalarini joriy etish va multimedia markazi; 
 Ekologiya va atrof muhitni muhofaza qilish ilmiy-tadqiqot instituti; 
 “Eko-energiya” ilmiy tatbiq etish markazi”; 
 Hisor davlat qo‘riqxonasi; 
 Zomin davlat qo‘riqxonasi; 
 Surxon davlat qo‘riqxonasi; 
 Nurota davlat qo‘riqxonasi; 
 Qizilqum davlat qo‘riqxonasi; 
 “Oqtog‘-Tomdi” davlat qo‘riqxonasi;
 Chotqol davlat biosfera qo‘riqxonasi; 
 “Saygachiy” majmua (landshaft) buyurtma qo‘riqxonasi; 
 “Janubiy Ustyurt” milliy tabiat bog‘i; 
 Xorazm milliy tabiat bog‘i; 
 “Zarafshon” milliy tabiat bog‘i;
 “Markaziy Qizilqum” milliy tabiat bog‘i;
 “Borsa-kelmas” davlat buyurtma qo‘riqxonasi; 
 “Sayxun” davlat buyurtma qo‘riqxonasi; 
 “Sudochye-Akpetki” davlat buyurtma qo‘riqxonasi; 
 Quyi Amudaryo davlat biosfera rezervati; 
 “Jayron” Buxoro ixtisoslashtirilgan pitomnigi; 
 Binolardan foydalanish va kapital qurilish direksiyasi; 
 Sanitar tozalash bo‘yicha ixtisoslashtirilgan korxonalar respublika birlashmasi; 
 Qoraqalpog‘iston Respublikasi va viloyatlar “Toza hudud” DUK, ularning tuman (shahar)lardagi filiallari.
 10. Davlat ekologiya qo‘mitasining asosiy vazifalari quyidagilardan iborat:
 ekologiya, atrof muhitni muhofaza qilish, tabiiy resurslardan oqilona foydalanish, ularni qayta tiklash va inson faoliyatining tabiatga salbiy ta’sirini oldini olish sohasida yagona davlat siyosatini amalga oshirish;
 atrof muhitning qulay ekologik holatini, ekologik tizimlar, tabiiy komplekslar va obyektlarning muhofaza qilinishini ta’minlash;
 chiqindilar bilan bog‘liq ishlarni amalga oshirishda qonunchilikka rioya etilishi yuzasidan davlat nazoratini olib borish, maishiy chiqindilarni yig‘ish, tashish, utilizatsiya qilish, qayta ishlash va ko‘mish borasida davlat va xususiy sherikchilikni faol jalb qilgan holda tizimni tashkil etish;
 atmosfera havosi, yer osti boyliklari, suv, o‘rmonlar, hayvonot va o‘simlik dunyosini, muhofaza etiladigan tabiiy hududlarni muhofaza qilish va ulardan foydalanishda qonunchilikka rioya etilishi yuzasidan davlat ekologik nazoratini o‘rnatish; 
 o‘simlik va hayvonot dunyosini asrash, ular turlarining xilma-xilligini, tabiiy turkumlari yaxlitligini va ularning yashash muhitini saqlash, qayta tiklanishi va rivojlanishi uchun zarur shart-sharoitlar yaratish;
 ekologiya va atrof muhitni muhofaza qilish yo‘nalishini “Korrupsiyasiz soha”ga aylantirish, ekologik tarbiya, targ‘ibot va ta’lim tizimini tashkil etish, ilmiy-tadqiqot institutlari, oliy ta’lim muassasalari faoliyatiga ko‘maklashish;
 atrof muhitni muhofaza qilish, tabiiy resurslardan oqilona foydalanish hamda chiqindilar bilan bog‘liq ishlarni amalga oshirish sohasidagi huquqbuzarliklar bo‘yicha profilaktika o‘tkazish;
 atrof muhitni muhofaza qilish borasida jamoatchilik, fuqarolik jamiyati institutlari bilan hamkorlikni ta’minlash, jamoatchilik nazoratiga uslubiy yordam ko‘rsatish va ko‘maklashish, fuqarolarning qulay atrof muhitga bo‘lgan huquqlarini ta’minlash”.
 b) 11-bandda:
 “a” kichik bandda:
 birinchi xatboshi quyidagi tahrirda bayon etilsin:
 “a) ekologiya, atrof muhitni muhofaza qilish, tabiiy resurslardan oqilona foydalanish, ularni qayta tiklash va inson faoliyatining tabiatga salbiy ta’sirini oldini olish sohasida yagona davlat siyosatini amalga oshirish sohasida:”;
 quyidagi mazmundagi oltinchi — o‘n uchinchi xatboshilar bilan to‘ldirilsin:
 “ekologiya va atrof muhitni muhofaza qilish ishlarini muvofiqlashtirish, tabiatni muhofaza qilish va resurslarni tejash borasida yagona siyosatni ishlab chiqish va amalga oshirishda idoralararo hamkorlikni ta’minlaydi; 
 atrof muhitga ta’sir omillarini hisobga olish, uning holatini tahlil qilish, baholash, atrof muhit holatini prognoz qilish va tabiiy resurslardan oqilona foydalanish uchun davlat hamda idoraviy ekologik nazorat sohasida davlat va xo‘jalik boshqaruvi organlari faoliyatini muvofiqlashtirishni amalga oshiradi;
 yangi (qayta qurilgan) obyektlarni, shu jumladan tabiatni muhofaza qilish obyektlari va inshoatlarini qabul qilib olish hamda ishga tushirish bo‘yicha davlat komissiyalari ishida, shuningdek, barcha turdagi qurilishlar uchun yer ajratishga doir materiallarni kelishishda qatnashadi;
 davlat boshqaruvi organlari bilan birgalikda ekologiya, atrof muhitni muhofaza qilish va tabiatdan foydalanishni tartibga solish sohasida normativ hamda metrologik ta’minlash, standartlashtirish bo‘yicha chora-tadbirlarni amalga oshirishni tashkil etadi;
 ekologiya, atrof muhitni muhofaza qilish va tabiatdan foydalanish sohasida texnik jihatdan tartibga solish yo‘nalishida yangi normativ hujjatlarning ishlab chiqilishini va amaldagilarini qayta ko‘rib chiqishni amalga oshiradi; 
 tabiiy resurslardan foydalanish, atrof muhitning ifloslanishi va boshqa zararli ta’sirlardan muhofaza qilishda texnik jihatdan tartibga solish sohasida mahsulotlar, ishlar va xizmatlar xavfsizligiga doir majburiy talablarga taalluqli ishlarning bajarilishini tashkil etadi va ta’minlaydi; 
 ilmiy tashkilotlar, oliy ta’lim muassasalari, davlat va xo‘jalik boshqaruvi organlari mutaxassislarini jalb etgan holda O‘zbekiston Respublikasida atrof muhit holatini modellashtirish va prognoz qilishni rivojlantirish bo‘yicha ishlarni olib boradi;
 tabiatni muhofaza qilish faoliyatini metrologik jihatdan ta’minlash borasida ish olib boradi, atrof muhit obyektlarining ifloslanishini nazorat qilish bo‘yicha metodik rahbarlikni amalga oshiradi”;
 “b” kichik bandning birinchi xatboshisi quyidagi tahrirda bayon etilsin:
 “b) atrof muhitning qulay ekologik holatini, ekologik tizimlar, tabiiy komplekslar va obyektlarning muhofaza qilinishini ta’minlash sohasida:”;
 “v” kichik bandning birinchi xatboshisi quyidagi tahrirda bayon etilsin: 
 “v) chiqindilar bilan bog‘liq ishlarni amalga oshirishda qonunchilikka rioya etilishi yuzasidan davlat nazoratini olib borish, maishiy chiqindilarni yig‘ish, tashish, utilizatsiya qilish, qayta ishlash va ko‘mish borasida davlat va xususiy sherikchilikni faol jalb qilgan holda tizimni tashkil etish sohasida:”; 
 “g” kichik bandning birinchi xatboshisi quyidagi tahrirda bayon etilsin:
 “g) atmosfera havosi, er, yer osti boyliklari, suv, o‘rmonlar, hayvonot va o‘simlik dunyosini, muhofaza etiladigan tabiiy hududlarni muhofaza qilish va ulardan foydalanishda qonunchilikka rioya etilishi yuzasidan davlat ekologik nazorati sohasida:”;
 “d” kichik band o‘z kuchini yo‘qotgan deb hisoblansin; 
 “e” kichik bandda:
 birinchi xatboshi quyidagi tahrirda bayon etilsin:
 “e) o‘simlik va hayvonot dunyosini asrash, ular turlarining xilma-xilligini, tabiiy turkumlari yaxlitligini va ularning yashash muhitini saqlash, qayta tiklanishi va rivojlanishi uchun zarur shart-sharoitlar yaratish sohasida:”;
 quyidagi mazmundagi ikkinchi va uchinchi xatboshilar bilan to‘ldirilsin:
 “O‘zbekiston Respublikasi Fanlar akademiyasining xulosasiga asosan, o‘simlik va hayvonot dunyosi obyektlaridan foydalanish uchun har yilgi kvotalarni tasdiqlaydi;
 qonunchilik hujjatlarida belgilangan tartibda O‘zbekiston Respublikasi Qizil kitobining nashr etilishini ta’minlaydi”;
 ikkinchi — o‘n birinchi xatboshilar tegishlicha to‘rtinchi — o‘n uchinchi xatboshilar deb hisoblansin;
 “j” kichik bandda:
 birinchi xatboshi quyidagi tahrirda bayon etilsin:
 “j) ekologiya va atrof muhitni muhofaza qilish yo‘nalishini “Korrupsiyasiz soha”ga aylantirish, ekologik tarbiya, targ‘ibot va ta’lim tizimini tashkil etish, ilmiy-tadqiqot institutlari, oliy ta’lim muassasalari faoliyatiga ko‘maklashish sohasida:”;
 quyidagi mazmundagi xatboshilar bilan to‘ldirilsin:
 “ekologiya va atrof muhitni muhofaza qilish sohasida dasturlar, normativ-huquqiy hujjatlar loyihalari va boshqa qarorlarni ishlab chiqish va amalga oshirishda nodavlat notijorat tashkilotlari, fuqarolik jamiyatining boshqa institutlari bilan o‘zaro hamkorlik qiladi, ijtimoiy sheriklikni kengaytiradi, atrof muhitni muhofaza qilish faoliyatida jamoatchilik ekologik nazoratini amalga oshirishga metodik yordam beradi va ko‘maklashadi; 
 ekologik nazorat sohasida boshqa maxsus vakolatli organlar bilan birgalikda ekologik nazoratning jamoatchi inspektorlarini maxsus tayyorlashni tashkil etadi”;
 “i” kichik bandning birinchi xatboshisi quyidagi tahrirda bayon etilsin:
 “i) atrof muhitni muhofaza qilish borasida jamoatchilik, fuqarolik jamiyati institutlari bilan hamkorlikni ta’minlash, jamoatchilik nazoratiga uslubiy yordam ko‘rsatish va ko‘maklashish, fuqarolarning qulay atrof muhitga bo‘lgan huquqlarini sohasida”;
 v) 12-band quyidagi tahrirda bayon etilsin:
 “12. Davlat ekologiya qo‘mitasi markaziy apparatining asosiy vazifalari quyidagilardan iborat:
 1) Hududiy bo‘linmalar va idoraviy mansub tashkilotlar bilan birgalikda Davlat ekologiya qo‘mitasiga yuklangan vazifalar va funksiyalarning samarali bajarilishini ta’minlash; 
 2) ekologiya, atrof muhitni muhofaza qilish, tabiiy resurslardan oqilona foydalanish, ularni qayta tiklash va inson faoliyatining tabiatga salbiy ta’sirini oldini olish sohasida yagona davlat siyosatini amalga oshirishni ta’minlash va muvofiqlashtirish;
 3) atrof muhitning qulay ekologik holatini, ekologik tizimlar, tabiiy komplekslar va obyektlarning muhofaza qilinishini ta’minlash bo‘yicha choralarni ishlab chiqish va ularning amalga oshirilishini nazorat qilish;
 4) chiqindilar bilan bog‘liq ishlarni amalga oshirishda qonunchilikka rioya etilishi yuzasidan davlat nazoratini olib borish, maishiy chiqindilarni yig‘ish, tashish, utilizatsiya qilish, qayta ishlash va ko‘mish borasida davlat va xususiy sherikchilikni faol jalb qilgan holda tizimni tashkil etish; 
 5) atmosfera havosi, er, yer osti boyliklari, suv, o‘rmonlar, hayvonot va o‘simlik dunyosini, muhofaza etiladigan tabiiy hududlarni muhofaza qilish va ulardan foydalanishda qonunchilikka rioya etilishi yuzasidan davlat ekologik nazoratini tashkil etish; 
 6) o‘simlik va hayvonot dunyosini asrash, ular turlarining xilma-xilligini, tabiiy turkumlari yaxlitligini va ularning yashash muhitini saqlash, qayta tiklanishi va rivojlanishi uchun zarur shart-sharoitlar yaratish;
 7) ekologiya va atrof muhitni muhofaza qilish yo‘nalishini “Korrupsiyasiz soha”ga aylantirish, ekologik tarbiya, targ‘ibot va ta’lim tizimini tashkil etish, ilmiy-tadqiqot institutlari, oliy ta’lim muassasalari faoliyatiga ko‘maklashish;
 8) atrof muhitni muhofaza qilish, tabiiy resurslardan oqilona foydalanish hamda chiqindilar bilan bog‘liq ishlarni amalga oshirish sohasidagi huquqbuzarliklar profilaktikasini amalga oshirish;
 9) atrof muhitni muhofaza qilish borasida jamoatchilik, fuqarolik jamiyati institutlari bilan hamkorlikni ta’minlash, jamoatchilik nazoratiga uslubiy yordam ko‘rsatish va ko‘maklashish, fuqarolarning qulay atrof muhitga bo‘lgan huquqlarini ta’minlash;
 10) ekologiya, atrof muhitni muhofaza qilish va tabiatdan foydalanish sohasida texnik jihatdan tartibga solish sohasidagi normativ hujjatlarni ishlab chiqish”.
 g) 14-bandning 3 — 11-kichik bandlari quyidagi tahrirda bayon etilsin:
 “3) ekologiya, atrof muhitni muhofaza qilish, tabiiy resurslardan oqilona foydalanish, ularni qayta tiklash va inson faoliyatining tabiatga salbiy ta’sirini oldini olish sohasidagi yagona davlat siyosati hamda davlat boshqaruvi bo‘yicha tadbirlarni amalga oshirish;
 4) atrof muhitning qulay ekologik holatini, ekologik tizimlar, tabiiy komplekslar va obyektlarning muhofaza qilinishini ta’minlash bo‘yicha chora-tadbirlarni amalga oshirish;
 5) chiqindilar bilan bog‘liq ishlarni amalga oshirishda qonunchilikka rioya etilishi yuzasidan davlat nazoratini olib borish, maishiy chiqindilarni yig‘ish, tashish, utilizatsiya qilish, qayta ishlash va ko‘mish borasida davlat va xususiy sherikchilik vakillarini jalb qilgan holda tizimni amalga oshirish; 
 6) atmosfera havosi, er, yer osti boyliklari, suv, o‘rmonlar, hayvonot va o‘simlik dunyosi, muhofaza etiladigan tabiiy hududlarni muhofaza qilish va ulardan foydalanishda qonunchilikka rioya etilishi yuzasidan davlat ekologik nazoratini amalga oshirish; 
 7) tegishli hududlarda ekologiya, atrof muhitni muhofaza qilish, tabiiy resurslardan oqilona foydalanish va ularni qayta tiklash sohasidagi davlat va xo‘jalik boshqaruvi organlari, mahalliy davlat hokimiyati organlari, jismoniy va yuridik shaxslarning faoliyatini muvofiqlashtirish; 
 8) o‘simlik va hayvonot dunyosini asrash, ular turlarining xilma-xilligini, tabiiy turkumlari yaxlitligini va ularning yashash muhitini saqlash, qayta tiklanishi va rivojlanishi uchun zarur shart-sharoitlar yaratish;
 9) ekologiya va atrof muhitni muhofaza qilish yo‘nalishini “Korrupsiyasiz soha”ga aylantirish, ekologik tarbiya, targ‘ibot va ta’lim tizimini tashkil etish, ilmiy-tadqiqot institutlari, oliy ta’lim muassasalari faoliyatiga ko‘maklashish;
 10) atrof muhitni muhofaza qilish, tabiiy resurslardan oqilona foydalanish hamda chiqindilar bilan bog‘liq ishlarni amalga oshirish sohasidagi huquqbuzarliklar profilaktikasini ta’minlash;
 11) atrof muhitni muhofaza qilish borasida jamoatchilik, fuqarolik jamiyati institutlari bilan hamkorlikni ta’minlash, jamoatchilik nazoratiga uslubiy yordam ko‘rsatish va ko‘maklashish, fuqarolarning qulay atrof muhitga bo‘lgan huquqlarini ta’minlash”;
 d) 16-bandning 3 — 8-kichik bandlari quyidagi tahrirda bayon etilsin:
 “3) atrof muhitning qulay ekologik holatini, ekologik tizimlar, tabiiy komplekslar va obyektlarning muhofaza qilinishini ta’minlash bo‘yicha chora-tadbirlarni amalga oshirish;
 4) chiqindilar bilan bog‘liq ishlarni amalga oshirishda qonunchilikka rioya etilishi yuzasidan davlat nazoratini olib borish, maishiy chiqindilarni yig‘ish, tashish, utilizatsiya qilish, qayta ishlash va ko‘mish borasida davlat va xususiy sherikchilikni faol jalb qilgan holda tizimni amalga oshirish; 
 5) atmosfera havosi, er, yer osti boyliklari, suv, o‘rmonlar, hayvonot va o‘simlik dunyosini, muhofaza etiladigan tabiiy hududlarni muhofaza qilish va ulardan foydalanishda qonunchilikka rioya etilishi yuzasidan davlat ekologik nazoratini amalga oshirish; 
 6) ekologiya va atrof muhitni muhofaza qilish yo‘nalishini “Korrupsiyasiz soha”ga aylantirish, ekologik tarbiya, targ‘ibot va ta’lim tizimini tashkil etish, ilmiy-tadqiqot institutlari, oliy ta’lim muassasalari faoliyatiga ko‘maklashish bo‘yicha chora-tadbirlarni amalga oshirish;
 7) atrof muhitni muhofaza qilish, tabiiy resurslardan oqilona foydalanish hamda chiqindilar bilan bog‘liq ishlarni amalga oshirish sohasidagi huquqbuzarliklar profilaktikasini ta’minlash;
 8) atrof muhitni muhofaza qilish borasida jamoatchilik, fuqarolik jamiyati institutlari bilan hamkorlikni ta’minlash, jamoatchilik nazoratiga uslubiy yordam ko‘rsatish va ko‘maklashish, fuqarolarning qulay atrof muhitga bo‘lgan huquqlarini ta’minlash”;
 e) 18-band quyidagi mazmundagi 26 va 27-kichik bandlar bilan to‘ldirilsin:
 “26) davlat organlari, muassasalari va korxonalari, fuqarolarning o‘zini o‘zi boshqarish organlari va ko‘p kvartirali uy-joylar mulkdorlariga ular egaligidagi bino va inshootlarga tutash (chegaradosh) bo‘lgan yer uchastkalari doimiy foydalanish huquqi bilan ajratib berilganda ularga quyidagi bajarilishi majburiy bo‘lgan ko‘rsatmalarni kiritish: 
 yer uchastkalarini obod holda saqlash;
 daraxtlar, butalar, boshqa o‘simliklar va nihollarni parvarish qilish hamda sug‘orish;
 yig‘ishtirish-tozalash ishlarini amalga oshirish va chiqindi qutilarini o‘rnatish;
 bolalar maydonchalari, o‘tirish joylari (skameykalar), tungi yoritish tizimini o‘rnatish, ta’mirlash va saqlash;
 aholi uchun piyoda yo‘laklarini barpo etish, ta’mirlash va lozim darajada saqlash;
 27) Qoraqalpog‘iston Respublikasi Vazirlar Kengashi, viloyatlar va Toshkent shahar hokimlari tomonidan shaharlar va boshqa aholi punktlarida joylashgan hamda bo‘sh turgan yer uchastkalari tegishli davlat organlari, muassasalari va korxonalari, fuqarolarning o‘zini o‘zi boshqarish organlari va ko‘p kvartirali uy-joylar mulkdorlariga ajratilib borilishini ta’minlash bo‘yicha bajarilishi majburiy bo‘lgan ko‘rsatmalarni kiritish”; 
 j) 20-band quyidagi mazmundagi 19 va 20-kichik bandlar bilan to‘ldirilsin: 
 “19) davlat organlari, muassasalari va korxonalari, fuqarolarning o‘zini o‘zi boshqarish organlari va ko‘p kvartirali uy-joylar mulkdorlariga ular egaligidagi bino va inshootlarga tutash (chegaradosh) bo‘lgan yer uchastkalari doimiy foydalanish huquqi bilan ajratib berilganda ularga quyidagi bajarilishi majburiy bo‘lgan ko‘rsatmalarni kiritish: 
 yer uchastkalarini obod holda saqlash;
 daraxtlar, butalar, boshqa o‘simliklar va nihollarni parvarish qilish hamda sug‘orish;
 yig‘ishtirish-tozalash ishlarini amalga oshirish va chiqindi qutilarini o‘rnatish;
 bolalar maydonchalari, o‘tirish joylari (skameykalar), tungi yoritish tizimini o‘rnatish, ta’mirlash va saqlash;
 aholi uchun piyoda yo‘laklarini barpo etish, ta’mirlash va lozim darajada saqlash;
 20) Qoraqalpog‘iston Respublikasi Vazirlar Kengashi, viloyatlar va Toshkent shahar hokimlari tomonidan shaharlar va boshqa aholi punktlarida joylashgan hamda bo‘sh turgan yer uchastkalari tegishli davlat organlari, muassasalari va korxonalari, fuqarolarning o‘zini o‘zi boshqarish organlari va ko‘p kvartirali uy-joylar mulkdorlariga ajratilib borilishini ta’minlash bo‘yicha bajarilishi majburiy bo‘lgan ko‘rsatmalarni kiritish”; 
 z) 22-band quyidagi mazmundagi 11 va 12-kichik bandlar bilan to‘ldirilsin:
 “11) davlat organlari, muassasalari va korxonalari, fuqarolarning o‘zini o‘zi boshqarish organlari va ko‘p kvartirali uy-joylar mulkdorlariga ular egaligidagi bino va inshootlarga tutash (chegaradosh) bo‘lgan yer uchastkalari doimiy foydalanish huquqi bilan ajratib berilganda ularga quyidagi bajarilishi majburiy bo‘lgan ko‘rsatmalarni kiritish: 
 yer uchastkalarini obod holda saqlash;
 daraxtlar, butalar, boshqa o‘simliklar va nihollarni parvarish qilish hamda sug‘orish;
 yig‘ishtirish-tozalash ishlarini amalga oshirish va chiqindi qutilarini o‘rnatish;
 bolalar maydonchalari, o‘tirish joylari (skameykalar), tungi yoritish tizimini o‘rnatish, ta’mirlash va saqlash;
 aholi uchun piyoda yo‘laklarini barpo etish, ta’mirlash va lozim darajada saqlash;
 12) Qoraqalpog‘iston Respublikasi Vazirlar Kengashi, viloyatlar va Toshkent shahar hokimlari tomonidan shaharlar va boshqa aholi punktlarida joylashgan hamda bo‘sh turgan yer uchastkalari tegishli davlat organlari, muassasalari va korxonalari, fuqarolarning o‘zini o‘zi boshqarish organlari va ko‘p kvartirali uy-joylar mulkdorlariga ajratilib borilishini ta’minlash bo‘yicha bajarilishi majburiy bo‘lgan ko‘rsatmalarni kiritish”; 
 i) 24-band quyidagi mazmundagi 6-kichik band bilan to‘ldirilsin:
 “6) davlat organlari, muassasalari va korxonalari, fuqarolarning o‘zini o‘zi boshqarish organlari va ko‘p kvartirali uy-joylar mulkdorlariga ular egaligidagi bino va inshootlarga tutash (chegaradosh) bo‘lgan yer uchastkalari doimiy foydalanish huquqi bilan ajratib berilganda ularga quyidagi bajarilishi majburiy bo‘lgan ko‘rsatmalarni kiritish: 
 yer uchastkalarini obod holda saqlash;
 daraxtlar, butalar, boshqa o‘simliklar va nihollarni parvarish qilish hamda sug‘orish;
 yig‘ishtirish-tozalash ishlarini amalga oshirish va chiqindi qutilarini o‘rnatish;
 bolalar maydonchalari, o‘tirish joylari (skameykalar), tungi yoritish tizimini o‘rnatish, ta’mirlash va saqlash;
 aholi uchun piyoda yo‘laklarini barpo etish, ta’mirlash va lozim darajada saqlash”;
 k) 37-band quyidagi tahrirda bayon etilsin:
 “Davlat ekologiya qo‘mitasi raisi o‘z maqomiga ko‘ra O‘zbekiston Respublikasi Prezidenti huzuridagi Xavfsizlik kengashi hamda Vazirlar Mahkamasi a’zosi hisoblanadi”;
 l) 40-bandning uchinchi xatboshisi quyidagi tahrirda bayon etilsin:
 “viloyatlar va Toshkent shahar ekologiya va atrof muhitni muhofaza qilish boshqarmalari boshliqlari — bevosita Davlat ekologiya qo‘mitasi raisi tomonidan lavozimga tayinlanadi va lavozimdan ozod qilinadi”;
 m) ilovada:
 9-banddagi “ekologiya va atrof muhitni muhofaza qilish sohasidagi nazorat bo‘yicha tuman (shahar) inspeksiyasi” so‘zlari “tuman (shahar) ekologiya va atrof muhitni muhofaza qilish bo‘limi” so‘zlari bilan almashtirilsin.
 14-band quyidagi tahrirda bayon etilsin:
 “Davlat ekologiya qo‘mitasi tizimidagi muhofaza etiladigan tabiiy hudud rahbari, rahbar o‘rinbosarlari, bo‘lim va inspeksiya boshliqlari, bosh mutaxassislari, yetakchi mutaxassislari, mutaxassislari va inspektorlari — davlat qo‘riqxonalarining, majmua (landshaft) buyurtma qo‘riqxonalarining, tabiat bog‘larining, davlat biosfera rezervatlarining qo‘riqlash xodimlari”.
 5. Vazirlar Mahkamasining 2020-yil 17-yanvardagi 31-son qarori bilan tasdiqlangan O‘rmonlarning davlat hisobini yuritish tartibi to‘g‘risidagi nizomning 14-bandidagi “ekologiya va atrof muhitni muhofaza qilish sohasidagi nazorat bo‘yicha tuman (shahar) inspeksiyasi” so‘zlari “tuman (shahar) ekologiya va atrof muhitni muhofaza qilish bo‘limlari” so‘zlari bilan almashtirilsin. 
 6. Vazirlar Mahkamasining 2020-yil 7-sentabrdagi 541-son qarori bilan tasdiqlangan Davlat ekologik ekspertizasi to‘g‘risidagi nizomda:
 a) 8-bandning uchinchi xatboshisi quyidagi tahrirda bayon etilsin:
 “Davlat ekologik ekspertizasi markazining Qoraqalpog‘iston Respublikasi, viloyatlar va Toshkent shahar filiallari (keyingi o‘rinlarda — Davlat ekologik ekspertizasi markazining hududiy filiali)”;
 b) 19-bandning ikkinchi xatboshisidagi “tegishli hududiy davlat ekspertizasi markaziga” so‘zlari “tegishliligi bo‘yicha Davlat ekologik ekspertizasi markazi yoki uning hududiy filialiga” so‘zlari bilan almashtirilsin;
 v) 25-band quyidagi tahrirda bayon etilsin:
 “25. Atrof muhitga ta’sir ko‘rsatishning IV toifasiga mansub faoliyat turlari obyektlarining davlat ekologik ekspertizasi buyurtmachilar tomonidan Davlat ekologik ekspertizasi markazining hududiy filiallariga taqdim etiladigan atrof muhitga ta’sirni baholash to‘g‘risidagi anketa (keyingi o‘rinlarda — anketa) asosida o‘tkaziladi.
 Anketa buyurtmachi tomonidan elektron shaklda Davlat ekologiya qo‘mitasining Internet jahon axborot tarmog‘ida shaxsiy kabineti orqali to‘ldiriladi va Davlat ekologik ekspertizasi markazining tegishli hududiy filialiga yuboriladi”;
 g) 26-bandning birinchi xatboshisi quyidagi tahrirda bayon etilsin:
 “26. Davlat ekologik ekspertizasi markazi yoki uning hududiy filiali bir kun ichida davlat ekologik ekspertizasiga o‘tkazish uchun taqdim etilgan hujjatlarni tahlil qiladi va hujjatlar to‘liq bo‘lganda davlat ekologik ekspertizasini o‘tkazish to‘g‘risida qaror qabul qiladi hamda buyurtmachiga elektron pochta orqali ekologik ekspertizani o‘tkazish bo‘yicha shartnomani yuboradi”;
 d) 49-band quyidagi tahrirda bayon etilsin:
 “49. Davlat ekologik ekspertizasi markazining xulosasi buyurtmachi va obyekt joylashgan tegishli hudud bo‘yicha Qoraqalpog‘iston Respublikasi Ekologiya va atrof muhitni muhofaza qilish qo‘mitasi, viloyatlar va Toshkent shahar Ekologiya va atrof muhitni muhofaza qilish boshqarmalariga, shuningdek, Davlat ekologik ekspertizasi markazi hududiy filialining xulosasi buyurtmachi hamda tegishli tuman (shahar) ekologiya va atrof muhitni muhofaza qilish bo‘limiga elektron shaklda Davlat ekologiya qo‘mitasining axborot tizimi orqali yuboriladi”; 
 e) 52-bandning birinchi xatboshisidagi “hududiy ekologik ekspertiza markazlarining” so‘zlari “Davlat ekologik ekspertizasi markazi hududiy filialining” so‘zlari bilan almashtirilsin.
 7. Vazirlar Mahkamasining 2021-yil 12-apreldagi 202-son qarori bilan tasdiqlangan O‘zbekiston Respublikasi hududida atrof tabiiy muhit ifloslantirilganligi va chiqindilar joylashtirilganligi uchun kompensatsiya to‘lovlarini qo‘llash tartibi to‘g‘risidagi nizomning 22-bandi ikkinchi xatboshisi, 23-bandi to‘rtinchi xatboshisi va 6-ilovadagi tegishli kelishikdagi “ekologiya va atrof muhitni muhofaza qilish sohasidagi nazorat bo‘yicha tuman (shahar) inspeksiyasi” so‘zlari tegishli kelishikdagi “tuman (shahar) ekologiya va atrof muhitni muhofaza qilish bo‘limi” so‘zlari bilan almashtirilsin. 
 8. Vazirlar Mahkamasining 2021-yil 28-avgustdagi 548-son qarori bilan tasdiqlangan Hokimning kapital qurilish, kommunikatsiyalar va kommunal xo‘jalik masalalari bo‘yicha birinchi o‘rinbosarining funksional vazifalari hamda faoliyatining eng muhim samaradorlik ko‘rsatkichlari to‘g‘risidagi namunaviy nizomda: 
 a) nomidagi, 6-band, 9-bandning “e” kichik bandi o‘n beshinchi xatboshisidagi “kapital qurilish, kommunikatsiyalar va kommunal xo‘jalik” so‘zlari “qurilish, kommunikatsiyalar, kommunal xo‘jalik, ekologiya va ko‘kalamzorlashtirish” so‘zlari bilan almashtirilsin; 
 b) 1-bandda:
 “kapital qurilish, kommunikatsiyalar va kommunal xo‘jalik” so‘zlari “qurilish, kommunikatsiyalar, kommunal xo‘jalik, ekologiya va ko‘kalamzorlashtirish” so‘zlari bilan almashtirilsin; 
 “arxitektura, kapital qurilish va kommunikatsiyalarni rivojlantirish” so‘zlari “qurilish, kommunikatsiyalarni rivojlantirish, ekologiya va ko‘kalamzorlashtirish” so‘zlari bilan almashtirilsin;
 v) ilovaning belgisi va nomidagi “kapital qurilish, kommunikatsiyalar va kommunal xo‘jalik” so‘zlari “qurilish, kommunikatsiyalar, kommunal xo‘jalik, ekologiya va ko‘kalamzorlashtirish” so‘zlari bilan almashtirilsin.